31995R2810
L 291/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2810/95 НА КОМИСИЯТА
от 5 декември 1995 година
относно тарифното класиране на цели и половин трупове от свине и за изменение на Регламент (EИО) № 2658/87 на Съвета относно тарифната и статистическа номенклатура и Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване Европейската общност,
като взе предвид Регламент (EИО) № 2759/75 на Съвета от 29 октомври 1975 г. относно общата организация на пазара на свинско месо (1), последно изменен с Регламент (EО) № 3290/94 (2), и по-специално член 11, параграф 4 от него,
като има предвид, че е установено, че класирането на цели или половин трупове от свине създава проблеми, произтичащи от факта, че начинът за отделяне на половинките от целите трупове, дефинирано в Тарифната и статистическа номенклатура, установена с Регламент (EИО) № 2658/87 на Съвета (3), последно изменен с Регламент (EО) № 2588/95 на Комисията (4), не отговаря точно на техническата и търговска практика; като има предвид, че това дефиниране трябва да бъде приспособено с цел осигуряване на еднаквото прилагане на правата на Общата митническа тарифа в сектор „Свинско месо“;
като има предвид, че член 9 от Регламент (EИО) № 2759/75 постановява, че ставките на митата от Общата митническа тарифа се прилагат спрямо всички продукти, предмет на общата организация на пазара на свинско месо;
като има предвид, че, чрез прилагане разпоредбите на член 15, параграф 1 от Регламент (EИО) № 2759/75 тарифната номенклатура, произтичаща от прилагането на настоящия регламент, се включва в Общата митническа тарифа и поради това следва да бъде изменена;
като има предвид, че мерките, предвидени в настоящия регламент, са в съответствие със становището на Управителния комитет по свинско месо,
ПРИЕ НАСТОЯЩИЯ РЕГЛАМЕНТ:
Член 1
С цел прилагането на ставките на митата в сектора със свинско месо, се считат за:
„цели или половин трупове“, по смисъла на подпозиции 0203 11 10 и 0203 21 10, закланите свине под формата на цели трупове от животни от рода на домашните свине, обезкървени и изкормени, чиито четина и копита са били премахнати. Половин труповете се получават чрез разрязване на целия труп през средата на всеки вратен, гръбначен, кръстен и опашен прешлен и през средата на гръдната кост и на неподвижната става на седалищно-срамната кост. Тези цели или половин трупове могат да бъдат представени с или без главата, краката, салото, бъбреците, опашката или диафрагмата. Половин труповете могат да бъдат представени с или без гръбначния мозък, мозъка или езика. Целите или половин трупове на женските свине могат да бъдат представени със или без млечни жлези (виме).
Член 2
Допълнителна забележка 2.А., буква a) към глава 2 от приложение I към Регламент (EИО) № 2658/87 се замества със следното:
„2.А.
Считат се за:
a)
„цели или половин трупове“, по смисъла на подпозиции 0203 11 10 и 0203 21 10, закланите свине под формата на цели трупове от животни от рода на домашните свине, обезкървени и изкормени, чиито четина и копита са били премахнати. Половин труповете се получават чрез разрязване на целия труп през средата на всеки вратен, гръбначен, кръстен и опашен прешлен и през средата на гръдната кост и на неподвижната става на седалищно-срамната кост. Тези цели или половин трупове могат да бъдат представени с или без главата, краката, салото, бъбреците, опашката или диафрагмата. Половин труповете могат да бъдат представени с или без гръбначния мозък, мозъка или езика. Целите или половин трупове на женските свине могат да бъдат представени с или без млечни жлези (виме).“
Член 3
Настоящият регламент влиза в сила от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 декември 1995 година.